《寄子发》
宋代·吕南公

后事喜乖初，劳生拟何禀。思山有藏市，愿起或成寝。

交声违本有，叹恨只愈甚。听君东堂言，去计非苒荏。

外危速官谤，内迫将母稔。不能效飞鸿，为悔比拾沈。

寒乡有旧隐，粳稌岁充廪。及此挂吾冠，逍遥适衾衽。

咨余方问舍，期就指冬凛。相邀林野娱，高咏略宋沈。

闽蛮忽煽虐，白刃万胸椹。惊奔托城闉，默若鱼在椮。

问君归来信，延伫久才审。亟闻漕台公，推待过流品。

縻留不许退，谗口亦旋噤。古人制行藏，缓走不为𧾏。

况今群盗炽，岩谷岂安枕。秋风又开菊，庭砌铺故锦。

江鲈鲙丝肥，蔬果具丰稔。相思东堂远，努力文字饮。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。